গত এক মাসে রাজ্যে জুড়ে সানস্ট্রোকে একের পরে এক মৃত্যুর খবর পাওয়া গিয়েছে। ভোটের বাজারেই মৃত্যু হয়েছে এক ভোটকর্মী-সহ চার জনের। উষ্ণতার আঁচ এতটাই বাড়ছে যে একটু অসতর্ক হয়ে চললে প্রাণ সংশয়ের সম্ভাবনা রয়েছে বলে চিকিৎসকরা সাবধান করছেন। 
এই পরিস্থিতির মধ্যে সোমবার সানস্ট্রোকে আরও এক জনের মৃত্যু হল। এবার দক্ষিণ চব্বিশ পরগনার ক্যানিং মহকুমা হাসপাতালেই মারা গেলেন সাবিউদ্দিন মোল্লা নামে বছর আটান্নর এক ব্যক্তি।  

প্রত্যক্ষদর্শীদের দাবি, চিকিৎসার জন্য সকাল থেকেই ক্যানিং মহকুমা হাসপাতালের বহির্বিভাগে লাইন দিয়েছিলন সাবিউদ্দিন। কিন্তু, গরমের জন্য প্রবল কষ্ট হচ্ছিল বলে বার বার অন্যদের কাছে অনুযোগও নাকি করেছিলেন তিনি। আচমকাই লাইনের মধ্যে পড়ে যান সাবিউদ্দিন। চিকিৎসকরা এসে সাবিউদ্দিনকে মৃত বলে ঘোষণা করেন।